Oikeusministeriö

PL 25
00023 VALTIONEUVOSTO

Viite	Oikeusministeriön lausuntopyyntö (10/41/2005)

Asia	LAUSUNTO EHDOTUKSESTA, JOKA KOSKEE HALLITUKSEN ESITYSTÄ LAIKSI LIIKETOIMINTAKIELLOSTA ANNETUN LAIN SEKÄ VEROTUSTIETOJEN JULKISUUDESTA JA SALASSAPIDOSTA ANNETUN LAIN MUUTTAMISESTA

Sosiaali- ja terveysministeriö esittää pyydettynä lausuntonaan seuraavaa:

Yleisellä tasolla sosiaali- ja terveysministeriö pitää ehdotusta perusteltuna ottaen huomioon mm. valtioneuvoston periaatepäätös talousrikollisuuden ja harmaan talouden vähentämiseksi.

Liiketoimintakieltolakiin ehdotetaan lisättäväksi eri viranomaisia velvoittava säännös, jonka mukaan viranomaisten olisi pidettävä huolta siitä, että niiden toiminnassa kiinnitetään huomiota liiketoimintakiellon noudattamisen toteutumiseen. Eri viranomaisille asetettavaksi ehdotettava huolenpitovelvoite koskisi mm. sellaisia lupa- ja valvontaviranomaisia, joiden tehtäviin kuuluu elinkeinotoimintaan liittyvien lupien myöntäminen tai elinkeinotoiminnan valvonta. Tällainen viranomainen on mm. työsuojeluviranomainen eli käytännössä työsuojelupiirit.

Nykytilanne työsuojelun piirihallinnon osalta on se, etteivät työsuojelutarkastajat selvitä työsuojelutarkastusten yhteydessä sitä, onko tarkastettavan yrityksen toiminnassa mukana sellaisia henkilöitä, jotka on määrätty liiketoimintakieltoon. Työsuojelutarkastusten sisältö huomioon ottaen tällainen tieto ei pääsääntöisesti tule muutoinkaan työsuojelutarkastajan tietoon. 

ILO:n  yleissopimuksen (numero 81) ammattien tarkastuksesta teollisuudessa ja kaupassa  3 artiklan 1 kohdan mukaan ammattientarkastuksella tulee olla seuraavat tehtävät:
a) turvata niiden määräysten sovellutus, jotka koskevat työntekijäin työoloja ja suojelua työn
aikana, niihin luettuna määräykset, jotka koskevat työaikaa, palkkoja, turvallisuutta, terveydellisiä
oloja ja hyvinvointia, lasten ja nuorten työhön käyttämistä, sekä muita niihin liittyviä asioita, sikäli
kuin ammattientarkastajien tehtävänä on turvata sellaisten määräysten soveltaminen;
b) antaa tietoja ja teknillisiä neuvoja työnantajille ja työntekijöille tehokkaimmista keinoista
määräysten noudattamiseksi;
c) kiinnittää asianomaisen viranomaisen huomiota sellaisiin puutteisiin ja epäkohtiin, joita
voimassaolevat määräykset eivät erityisesti ota huomioon.

Saman artiklan 2 kohdan mukaan muut ammattientarkastajille annetut tehtävät eivät saa häiritä heidän ensisijaisten velvollisuuksiensa suorittamista eivätkä millään tavoin haitata ammattientarkastajien tarpeellista arvovaltaa ja puolueettomuutta heidän suhteessaan työnantajiin ja työntekijöihin.

Sosiaali- ja terveysministeriön käsityksen mukaan liiketoimintakiellon noudattamisen valvonta ei siten saa häiritä tarkastajien ensisijaisten velvollisuuksien suorittamista. Ehdotuksessa on kuitenkin lähdetty siitä, että jokainen viranomainen harkitsisi sen, miten huolenpitovelvollisuus olisi tarkoituksenmukaisinta täyttää. Koska ehdotus jättää liikkumavaraa viranomaisille, niin sosiaali- ja terveysministeriö katsoo, ettei työsuojeluviranomaisille ehdotettu huolehtimisvelvollisuus ole ko. ILO:n sopimuksen vastainen. 

Sosiaali- ja terveysministeriö toteaa vielä, että työministeriössä on parhaillaan valmisteltavana hallituksen esitys laiksi  tilaajan selvitysvelvollisuudesta ja vastuusta ulkopuolista työvoimaa käytettäessä. Ko. lakia  ehdotetaan työsuojeluviranomaisten valvottavaksi. Ko. laissa tilaajalle ehdotetun  selvitysvelvollisuuden rikkomisen johdosta tilaaja määrättäisiin maksamaan erityinen  laiminlyöntimaksu. Päätöksen maksusta tekisi lakia valvova työsuojelupiirin työsuojelutoimisto. Tilaajan selvitysvelvollisuuden laiminlyömiseksi katsotaan ehdotuksen mukaan mm. tilanne, jossa tilaaja on tehnyt sopimuksen liiketoimintakieltoon määrätyn elinkeinonharjoittajan kanssa tai yrityksen kanssa, jonka yhtiömies, hallituksen jäsen, toimitusjohtaja taikka muussa siihen rinnastettavassa asemassa oleva henkilö on määrätty liiketoimintakieltoon. Tämä tarkoittaisi sitä, että työsuojeluviranomaiset saattavat – riippuen ehdotuksen toteutumisesta -  jatkossa  kiinnittää tämänkin lain nojalla huomiota siihen, onko tilaajan sopimuskumppaneina liiketoimintakieltoon määrättyjä henkilöitä. Työsuojeluviranomaisen toiminnan laajuus ko. lain valvonnassa riippuu olennaisesti siitä, saako työsuojelun piirihallinto tehtävää varten lisäresursseja ja kuinka paljon. Joka tapauksessa ehdotus liiketoimintakiellosta annetun lain muuttamisesta palvelisi työsuojeluviranomaisia myös tilaajan selvitysvelvollisuuden valvonnan osalta.

Liiketoimintakiellosta annetun lain muuttaamisesta annetussa ehdotuksessa todetaan, että valvonnan toteuttamiseksi viranomaiset saisivat sähköisesti tietoja rekisteristä, johon liiketoimintakiellon määräämistä koskevat tiedot merkitään. Sosiaali- ja terveysministeriö toteaa maksuttoman tietojen saannin olevan edellytys sille, että liiketoimintakiellon noudattamisen valvontaan voitaisiin kiinnittää huomiota työsuojeluviranomaisen työssä. Ajan tasalla olevien tietojen saaminen liiketoimintakielloista olisi työsuojeluviranomaisille hyödyllinen myös ottaen huomioon työsuojeluviranomaiselle kaavaillut tehtävät tilaajan selvitysvelvollisuuden valvonnassa.

Sosiaali- ja terveysministeriö toteaa lopuksi, että se suhtautuu myönteisesti ehdotukseen ja pitää sitä oikean suuntaisena ja kannatettavana.

Esitykseen sisältyvästä ehdotuksesta laiksi verotustietojen julkisuudesta ja salassapidosta ei ole lausuttavaa, koska se ei koske sosiaali- ja terveysministeriötä tai sen hallinnonalaa.

Osastopäällikkö, ylijohtaja		Mikko Hurmalainen

Ylitarkastaja			Antti Janas